Urbanizimi në qytetin e Hjustonit
Qyteti i Hjustonit të Teksasit po transformohet nga rritja e shpejtë dhe shtimi i diversitetit
Qyteti i Hjustonit në Teksas është qendra metropolitane që po përjeton rritjen më të shpejtë në Shtetet e Bashkuara. Korespondenti i Zërit të Amerikës Greg Flakus njofton rreth një sondazhi që tregon një kërkesë më të madhe për jetë urbane dhe këndvështrime të reja për zgjidhjen e problemeve të qytetit. Bllokimi i trafikut shihet si problemi më i madh në zonën metropolitane të Hjustonit, sipas Sondazhit për Zonën e Hjustonit nga Instituti Kinder. Qyteti ka një linjë hekurudhore dhe një sistem autobuzësh, i cili edhe zyrtarët e qytetit pranojnë se është i pamjaftueshëm. Kështu që shumica e njerëzve shkojnë nga rrethinat e largëta në punë me makinë. Por gjithnjë e më shumë, të rinjtë janë në kërkim të një mënyre jetese më urbane. Njerëzit si Navreet kërkojnë të investohet më shumë në transport publik. Por shumë banorë të periferisë, në vend të kësaj, duan që fondet të përdoren për rregullimin e rrugëve. Drejtori i Sondazhit të Hjustonit, Stephen Klineberg i Universiteti “Rice” thotë se pavarësisht këtij ndryshimi në opinion, Hjustoni po përshtatet. Hjustoni ka përjetuar edhe një ndryshim të madh demografik. Zoti Klineberg thotë se kjo ndodhi sepse mundësitë e punës i tërhoqën njerëzit nga zona të tjera të Shteteve të Bashkuara dhe botës në këtë qendër. Shifrat e fundit të censusit tregojnë se rritja më e shpejtë në të gjithë vendin ndodh në zona urbane si Hjustoni. Zoti Klineberg thotë se të dhënat e 33 vjetëve të Sondazhit të Hjustonit ofrojnë pamjen e ndryshimeve që kanë ndodhur dhe një paraqitje se çfarë drejtimi po merr vendi dhe ky qytet.